CELEX: 32021R0517
Language: sl
Date: 2021-02-11 00:00:00
Title: Delegirana uredba Komisije (EU) 2021/517 z dne 11. februarja 2021 o spremembi Delegirane uredbe (EU) 2017/2361 v zvezi z ureditvami plačil prispevkov za upravne odhodke enotnega odbora za reševanje

25.3.2021   
               
               
                  SL
               
               
                  Uradni list Evropske unije
               
               
                  L 104/30
               
            
         DELEGIRANA UREDBA KOMISIJE (EU) 2021/517
         z dne 11. februarja 2021
         o spremembi Delegirane uredbe (EU) 2017/2361 v zvezi z ureditvami plačil prispevkov za upravne odhodke enotnega odbora za reševanje
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 806/2014 Evropskega parlamenta in Sveta z dne 15. julija 2014 o določitvi enotnih pravil in enotnega postopka za reševanje kreditnih institucij in določenih investicijskih podjetij v okviru enotnega mehanizma za reševanje in enotnega sklada za reševanje ter o spremembi Uredbe (EU) št. 1093/2010 (1) in zlasti člena 65(5) Uredbe;
         ob upoštevanju naslednjega:
         
                     (1)
                  
                  
                     Enotni odbor za reševanje (v nadaljnjem besedilu: odbor) se pri izračunu posameznih letnih prispevkov iz Delegirane uredbe Komisije (EU) 2017/2361 (2) opira zlasti na podatke o bilančni vsoti in skupni izpostavljenosti tveganju, ki jih Evropska centralna banka (ECB) zbira od subjektov, za katere velja enotni mehanizem za reševanje, za izračun nadomestil za nadzor iz Uredbe (EU) št. 1163/2014 Evropske centralne banke (3). V ta namen in v skladu s členom 6 Delegirane uredbe (EU) 2017/2361 ECB odboru vsako leto posreduje podatke o vsakem zavezancu za plačilo prispevka, ki jih je ECB zbrala v navedenem letu. Navedeni podatki se posredujejo v petih delovnih dneh po izdaji obvestil ECB o nadomestilu in v vsakem primeru najpozneje 31. decembra leta, za katero so obvestila o nadomestilu izdana.
                  
               
                     (2)
                  
                  
                     Uredba (EU) št. 1163/2014 je bila spremenjena z Uredbo (EU) 2019/2155 Evropske centralne banke (4), med drugim zaradi spremembe sistema, s katerim ECB zbira podatke za določanje nadomestil za nadzor. Pred navedeno spremembo je bilo z Uredbo (EU) št. 1163/2014 določeno predplačilo letnih nadomestil za nadzor ECB. Po spremembi Uredba (EU) št. 1163/2014 določa obračunavanje nadomestil za nadzor šele po koncu zadevnega obdobja zaračunavanja nadomestila, ko so določeni dejanski letni odhodki, in zahteva, da ECB vsako leto v šestih mesecih po začetku naslednjega obdobja zaračunavanja nadomestila izda obvestilo o nadomestilu vsakemu zavezancu za plačilo nadomestila.
                  
               
                     (3)
                  
                  
                     Ker ECB zdaj zbira nadomestila za nadzor šele po začetku poslovnega leta odbora, lahko najnovejše podatke odboru posreduje šele naknadno. Zato roki, določeni v Delegirani uredbi (EU) 2017/2361 za posredovanje podatkov ECB odboru, odboru ne omogočajo več izračuna in vnaprejšnjega pobiranja posameznih letnih prispevkov, ki jih je treba zbrati v danem poslovnem letu. Da se ohrani skladnost med sistemom odbora za vnaprejšnje zaračunavanje prispevkov in novo ureditvijo ECB ter da se odboru omogoči, da še naprej izračunava in vnaprej zbira letne prispevke, je treba spremeniti roke za posredovanje podatkov in izdajo obvestil o prispevkih v skladu z Delegirano uredbo (EU) 2017/2361. Ker je rok, do katerega mora ECB zaračunati nadomestila za nadzor, konec junija vsako leto, bi moral biti odbor upravičen do pobiranja predplačil za prispevke za kritje odhodkov za del poslovnega leta pred navedenim datumom. Da bi se čim bolj zmanjšalo upravno breme za zadevne subjekte in skupine ter odbor, bi bilo treba obroke pobirati le od subjektov in skupin, za katere je neposredno odgovoren odbor.
                  
               
                     (4)
                  
                  
                     Izkušnje z uporabo Delegirane uredbe (EU) 2017/2361 so pokazale, da je pomembno, da se spremembe v sestavi skupine subjektov, ki spadajo na področje uporabe člena 2 Uredbe (EU) št. 806/2014 in morajo zato prispevati k upravnim odhodkom odbora, pravočasno odražajo v letnem izračunu upravnih prispevkov. Odbor bi zato moral uporabiti najnovejše informacije o sestavi skupine navedenih subjektov. ECB, nacionalni organi za reševanje in nacionalni pristojni organi bi morali zato odboru pomagati z vsemi relevantnimi informacijami, da lahko ta oceni, ali mora subjekt prispevati k upravnim odhodkom odbora. Poleg tega je treba pojasniti, na kakšen način mora odbor obravnavati primere, ko obveznost prispevka k upravnim odhodkom odbora, začne za subjekte veljati v času leta, ko ECB ne določa več ustreznih podatkov.
                  
               
                     (5)
                  
                  
                     Iz operativnih razlogov mora imeti odbor jasen presečni datum za določitev sestave skupine subjektov, za katere začne veljati obveznost izračuna letnih prispevkov v danem letu. Odbor bi moral ta izračun v naslednjem letu pregledati, da bi vključil morebitne spremembe, do katerih je prišlo po navedenem presečnem datumu.
                  
               
                     (6)
                  
                  
                     Zaradi prehoda ECB s sistema vnaprejšnjega izdajanja obvestil o nadomestilu na sistem naknadnega izdajanja obvestil o nadomestilu je prišlo do vrzeli pri prenosu podatkov z ECB na odbor za obdobje od decembra 2019 do junija 2021. Za zagotovitev, da lahko odbor zbere sredstva za kritje svojih upravnih odhodkov za leto 2021 s podatki, ki so mu na voljo na začetku navedenega leta, so za poslovno leto 2021 potrebne prehodne ureditve. Da bi se upošteval položaj prispevajočih subjektov bliže poslovnemu letu 2021, bi moral odbor v letu 2022 ponovno izračunati navedene prispevke na podlagi novejših podatkov, ki mu bodo medtem na voljo. Razliko med zneskom posameznega letnega prispevka za poslovno leto 2021, kot se ponovno izračuna v letu 2022, in zneskom navedenega prispevka, kot se izračuna v letu 2021, bi bilo treba prišteti oziroma odšteti od zneska posameznega letnega prispevka za poslovno leto 2022.
                  
               
                     (7)
                  
                  
                     Ker mora odbor uporabiti prehodno ureditev, da bi čim prej po začetku leta zbral prispevke za svoje upravne odhodke za poslovno leto 2021, bi morala ta uredba začeti veljati dan po objavi. Takšen zgodnji začetek veljavnosti ne vpliva na subjekte, ki plačujejo prispevke, saj je splošno pravilo, da lahko odbor za izračun prispevkov uporabi najnovejše razpoložljive podatke, če ECB odboru ni pravočasno zagotovila najnovejših podatkov, določeno že v členu 6(7) Delegirane uredbe (EU) 2017/2361. Zato se od zadevnih subjektov ne zahteva nobena priprava.
                  
               
                     (8)
                  
                  
                     Delegirano uredbo (EU) 2017/2361 bi bilo zato treba ustrezno spremeniti –
                  
               SPREJELA NASLEDNJO UREDBO:
         
            Člen 1
            Delegirana uredba (EU) 2017/2361 se spremeni:
            
                        (1)
                     
                     
                        vstavi se naslednji člen 4a:
                        
                           „Člen 4a
                           Vnaprej plačani obroki posameznih letnih prispevkov
                           
                              1.   Odbor lahko vsako poslovno leto pred prejemom podatkov v skladu s členom 6(1) od subjektov in skupin iz člena 4(1)(a) za zadevno poslovno leto zbere vnaprej plačane obroke za posamezne letne prispevke v višini do 75 % zneska letnih prispevkov iz člena 3(1). Vnaprej plačani obrok vsakega subjekta ali skupine se izračuna sorazmerno s posameznimi letnimi prispevki, izračunanimi za tak subjekt ali skupino v neposrednem predhodnem poslovnem letu.
                           
                           
                              2.   Odbor odšteje vnaprej plačani obrok od individualnega letnega prispevka subjekta ali skupine za zadevno poslovno leto.“;
                           
                        
                     
                  
                        (2)
                     
                     
                        člen 6 se spremeni:
                        
                                    (a)
                                 
                                 
                                    odstavek 1 se nadomesti z naslednjim:
                                    
                                       „1.   ECB vsako leto v petih dneh po izdaji obvestil o nadomestilu s strani ECB v skladu s členom 12(1) Uredbe (EU) št. 1163/2014 in v vsakem primeru najpozneje 7. julija leta, za katero so obvestila o nadomestilu izdana, predloži odboru podatke o vsakem zavezancu za plačilo prispevka, kot jih je uporabila v zadevnem letu za določitev nadomestil za nadzor v skladu z Uredbo (EU) št. 1163/2014.“;
                                    
                                 
                              
                                    (b)
                                 
                                 
                                    vstavi se naslednji odstavek 2a:
                                    
                                       „2a.   Kadar je zavezanec za plačilo prispevka ustanovljen v danem poslovnem letu in ni nadzorovani subjekt ali nadzorovana skupina, kot je navedeno v členu 10(3)(bc) Uredbe (EU) št. 1163/2014, se posamezni letni prispevki, ki jih mora navedeni zavezanec plačati za navedeno poslovno leto in za naslednje poslovno leto, izračunajo z nastavitvijo faktorjev za izračun nadomestila na nič. V tretjem poslovnem letu, za katero mora zavezanec za plačilo plačati posamezni letni prispevek, se posamezni letni upravni prispevek za dve predhodni poslovni leti ponovno izračuna na podlagi faktorjev za izračun nadomestila, uporabljenih za navedeno poslovno leto, razlika pa se ustrezno poravna.“;
                                    
                                 
                              
                                    (c)
                                 
                                 
                                    odstavek 4 se nadomesti z naslednjim:
                                    
                                       „4.   Kadar mora odbor za namene te uredbe ugotoviti, ali je subjekt del skupine, ki je imenovala danega zavezanca za plačilo prispevka, ali preveriti, ali mora subjekt prispevati k upravnim odhodkom odbora, ECB, nacionalni organi za reševanje in nacionalni pristojni organi pomagajo odboru z vsemi potrebnimi informacijami.“;
                                    
                                 
                              
                                    (d)
                                 
                                 
                                    odstavek 6 se nadomesti z naslednjim:
                                    
                                       „6.   Za izračun posameznih letnih prispevkov, ki jih je treba plačati v danem poslovnem letu, odbor uporabi podatke, ki jih je ECB uporabila v navedenem letu za določitev nadomestil za nadzor za predhodno leto v skladu z Uredbo (EU) št. 1163/2014 in predložila odboru v skladu s tem členom.“;
                                    
                                 
                              
                  
                        (3)
                     
                     
                        člen 7 se spremeni:
                        
                                    (a)
                                 
                                 
                                    vstavi se naslednji odstavek 4a:
                                    
                                       „4a.   Za namene izračuna posameznih letnih prispevkov, ki jih je treba plačati v danem poslovnem letu, odbor v naslednjem poslovnem letu upošteva vse spremembe iz odstavkov 1, 2 in 3, do katerih pride po 1. januarju navedenega leta.“;
                                    
                                 
                              
                                    (b)
                                 
                                 
                                    odstavek 6 se nadomesti z naslednjim:
                                    
                                       „6.   Razen v primerih iz člena 6(2a) se posamezni letni prispevki subjektov ali skupin, pri katerih ne pride do sprememb iz odstavkov 1, 2 ali 3 tega člena, ne prilagodijo.“;
                                    
                                 
                              
                  
                        (4)
                     
                     
                        v členu 8 se odstavki 3 do 8 nadomestijo z naslednjim:
                        
                           „3.   V obvestilu o prispevku je naveden znesek posameznega letnega prispevka ali vnaprej plačanega obroka iz člena 4a in način plačila letnega prispevka ali vnaprej plačanega obroka. Poleg tega vsebuje ustrezno utemeljitev dejstev in pravnih vidikov odločitve o posameznem prispevku ali vnaprej plačanem obroku.
                        
                        
                           4.   Odbor vsa druga sporočila v zvezi s posameznim letnim prispevkom, vključno z vsemi odločitvami o poravnavi v skladu s členom 10(8), in po potrebi v zvezi z vnaprej plačanim obrokom, naslovi na zavezanca za plačilo prispevka.
                        
                        
                           5.   Posamezni letni prispevek ali vnaprej plačani obrok se plača v eurih.
                        
                        
                           6.   Zavezanec za plačilo prispevka plača znesek posameznega letnega prispevka ali vnaprej plačanega obroka v 35 koledarskih dneh po izdaji obvestila o prispevku. Zavezanec za plačilo prispevka izpolni zahteve iz obvestila o prispevku v zvezi s plačilom posameznega letnega prispevka ali vnaprej plačanega obroka. Datum plačila je datum, ko se znesek knjiži v dobro računa odbora.
                        
                        
                           7.   Posamezni letni prispevek ali vnaprej plačani obrok, ki ga morajo plačati subjekti iz člena 2 Uredbe (EU) št. 806/2014, ki so člani iste skupine, se pobere pri zavezancu za plačilo prispevka te skupine.
                        
                        
                           8.   Brez poseganja v katero koli drugo pravno sredstvo, ki ga ima na voljo odbor, se v primeru delnega plačila, neplačila ali neizpolnjevanja pogojev za plačilo, določenih v obvestilu o prispevku, na neporavnani znesek posameznega letnega prispevka in po potrebi vnaprej plačanega obroka dnevno natečejo obresti po obrestni meri ECB za operacije glavnega refinanciranja, povečane za osem odstotnih točk, od datuma zapadlosti plačila.“;
                        
                     
                  
                        (5)
                     
                     
                        člen 9 se spremeni:
                        
                                    (a)
                                 
                                 
                                    odstavek 1 se nadomesti z naslednjim:
                                    
                                       „1.   Plačila zapadlih posameznih letnih prispevkov in vnaprej plačanih obrokov ter obresti za pozna plačila v skladu s členom 8(8) so izvršljiva.“;
                                    
                                 
                              
                  
                        (6)
                     
                     
                        vstavi se naslednji člen 14a:
                        
                           „Člen 14a
                           Prehodne ureditve za poslovno leto 2021
                           Odbor v letu 2021 izračuna posamezne letne prispevke, ki jih je treba plačati za poslovno leto 2021, na podlagi podatkov, ki jih je ECB v skladu s členom 6 predložila odboru leta 2019, in vseh njihovih naknadnih posodobitev. Odbor v letu 2022 preračuna posamezne letne prispevke, ki jih je treba plačati za poslovno leto 2021, na podlagi podatkov, ki jih ECB v skladu s členom 6 predloži odboru v letu 2021. Morebitne razlike med zneskom, ki je bil prvotno izračunan za poslovno leto 2021, in ponovno izračunanim zneskom se poravnajo pri izračunu posameznih letnih prispevkov za poslovno leto 2022.“.
                        
                     
                  
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 11. februarja 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 225, 30.7.2014, str. 1.
         
            (2)  Delegirana uredba Komisije (EU) 2017/2361 z dne 14. septembra 2017 o dokončnem sistemu prispevkov za upravne odhodke enotnega odbora za reševanje (UL L 337, 19.12.2017, str. 6).
         
            (3)  Uredba (EU) št. 1163/2014 Evropske centralne banke z dne 22. oktobra 2014 o nadomestilih za nadzor (ECB/2014/41) (UL L 311, 31.10.2014, str. 23).
         
            (4)  Uredba Evropske Centralne Banke (EU) 2019/2155 z dne 5. decembra 2019 o spremembi Uredbe (EU) št. 1163/2014 o nadomestilih za nadzor (ECB/2019/37) (UL L 327, 17.12.2019, str. 70).